ປະ​ຊາ​ຊົນ ໃນນະ​ຄອນ ນິວ​ອໍ​ລີນ ກຽມ​ຮັບ​ມື ກັບ​ລົມ​ພາ​ຍຸ ແບ​ຣີ
​ຝົນ ຈາກ​ລົມ​ພາ​ຍຸ​ເຂດ​ຮ້ອນ ແບ​ຣີ ພັດ​​ໄປເຖິງ​ແຄມ​ຝັ່ງ ຂອງ​ລັດ ​ຫລຸຍ​ເຊຍ​ນາ ​ແລ້ວ.
ພວກນັກພະຍາກອນອາກາດ ກ່າວວ່າ ຝົນຈາກລົມພາຍຸເຂດຮ້ອນແບຣີ ເລີ້ມເຄື່ອນຂຶ້ນຝັ່ງແລ້ວ ໃນວັນເສົາມື້ນີ້ ສູນກາງເຮີຣິເຄນແຫ່ງຊາດເຕືອນວ່າ ລົມພາຍຸແບຣີຈະພາໃຫ້ມີຄື້ນຟອງທີ່ເປັນ ອັນຕະລາຍ ບວກໃສ່ກັບລົມແຮງ ແລະຝົນຕົກໜັກ ຈະມີລົມແຮງສຸດເຖິງ 100 ກິໂລແມັດຕໍ່ຊົ່ວໂມງ ແລະເວລານີ້ ພວມເຄື່ອນເຂົ້າຫາແຄມຝັ່ງ ໃນລະດັບ 7 ກິໂລແມັດຕໍ່ຊົ່ວໂມງ ປະຊາຊົນໃນນະຄອນນິວອໍລີນພວມຫາທາງປົກປ້ອງເຮືອນຊານຂອງພວກເຂົາເຈົ້າ ແລະສະສົມເຄື່ອງກິນເຄື່ອງໃຊ້ ໃນຂະນະທີ່ລົມພາຍຸແບຣີພັດຂຶ້ນຝັ່ງຈາກອ່າວເມັກຊິໂກ ເຈົ້າໜ້າທີ່ໃນນະຄອນນິວອໍລີນໄດ້ແນະນຳປະຊາຊົນໃຫ້ຢູ່ໃນເຮືອນຂອງເຂົາເຈົ້າ ນອກຈາກສອງເຂດ ທີ່ຢູ່ທາງໃຕ້ຂອງນະຄອນດັ່ງກ່າວ ບ່ອນທີ່ໄດ້ມີການອອກຄຳສັ່ງໃຫ້ຍົກຍ້າຍປະຊາຊົນແບບບັງຄັບ ພວກນັກທ່ອງທ່ຽວສ່ວນໃຫຍ່ແລ້ວໄດ້ເດີນທາງອອກຈາກນະຄອນດັ່ງກ່າວໃນວັນສຸກວານນີ້ ສາຍການບິນບາງສາຍໄດ້ຍົກເລີກຖ້ຽວບິນອອກຈາກນະຄອນນິວອໍລີນ ໃນວັນເສົາມື້ນີ້ ສູນກາງເຮຣິເຄນແຫ່ງຊາດ ຄາດວ່າ ລົມພາຍຸແບຣີຈະເພີ້ມຄວາມແຮງຂຶ້ນກ່ອນຈະພັດຂຶ້ນຝັ່ງ ໃນຖານະລົມພາຍຸ ປະເພດ 1 ມັນຈະເປັນເຮີຣິເຄນຫົວທຳອິດຈາກມະຫາສະໝຸດແອດແລນຕິກໃນລະດູນີ້ ໄພຂົ່ມຂູ່ທີ່ສຳຄັນຈາກລົມພາຍຸດັ່ງກ່າວ ແມ່ນຄາດວ່າຈະມາຈາກນ້ຳຖ້ວມ ຫຼາຍກວ່າລົມແຮງ ລົມພາຍຸຫົວນີ້ ແມ່ນເບິ່ງກັນຢ່າງກວ້າງຂວາງວ່າ ເປັນການທົດສອບຕໍ່ລະບົບປ້ອງກັນດິນຟ້າອາກາດຂອງນະຄອນນິວອໍລີນທີ່ໄດ້ມີການຈັດຕັ້ງປະຕິບັດ ຫຼັງຈາກລົມເຮີຣິເຄນຄາທຣີນາພັດເຂົ້າຖະຫຼົ່ມໃນປີ 2005 ທີ່ເຮັດໃຫ້ມີຜູ້ເສຍຊີວິດ 1,800 ຄົນ ປະທານາທິບໍດີສະຫະລັດ ທ່ານດໍໂນລ ທຣຳ ໄດ້ປະກາດພາວະສຸກເສີນຢູ່ລັດ ຫລຸຍເຊຍນາໃນຄືນວັນພະຫັດຜ່ານມາໂດຍອະນຸຍາດໃຫ້ກະຊວງຮັກສາຄວາມປອດໄພພາຍໃນແລະອົງການຄຸ້ມຄອງເຫດການສຸກເສີນຂອງລັດຖະບານກາງປະສານງານໃນເລື້ອງເງິນທຶນແລະຊັບພະຍາກອນຂອງລັດຖະບານກາງເພື່ອຊ່ວຍລັດດັ່ງກ່າວຮັບມືກັບລົມພາຍຸແບຣີແລະຫຼັງຈາກລົມພາຍຸດັ່ງກ່າວພັດເຂົ້າຖະຫຼົ່ມແລ້ວ ຄວາມແຮງຂອງລົມພາຍຸແບຣີໃນຄືນວັນສຸກວານນີ້ ແມ່ນຢູ່ໃນລະດັບ 100 ກິໂລແມັດຕໍ່ຊົ່ວໂມງ ແລະລົມພາຍຸດັ່ງກ່າວ ຄາດວ່າຈະພາໃຫ້ມີຝົນຕົກໜັກເຖິງ 60 ຊັງຕີແມັດຢູ່ໃນບາງເຂດ ຊຶ່ງຈະພາໃຫ້ເກີດນ້ຳຖ້ວມຢ່າງແຮງ